Q – félag hinsegin stúdenta

Q – félag hinsegin stúdenta er hagsmunafélag Samtakanna '78. Félagið beitir sér í réttindabaráttu hinsegin (LGBTQIA+) fólks innan sem og utan háskólasamfélagsins, sér um vísindaferðir fyrir nemendafélög háskólanna og heldur viðburði fyrir hinsegin ungmenni á aldrinum 18-30 ára.

Markmið Q–félagsins er að vera sýnilegt hagsmunaafl innan háskólanna, gefa hinsegin stúdentum tækifæri til að hittast, veita þeim stuðning og auka samheldni þeirra. Félagið stuðlar að sýnileika hinsegin málefna og einstaklinga innan háskólanna með því að sjá um fræðslu og hvetja til aukinnar kennslu, umræðu og rannsóknum um málefnin.Vef. „Um félagið“, Q - félag hinsegin stúdenta, https://queer.is/is/um-felagid/ 

 Saga félagsins 
Q – félag hinsegin stúdenta var stofnað 19. janúar árið 1999 undir nafninu Félag samkynhneigðra stúdenta (FSS). Hvati að stofnun félagsins var m.a. leikrit Felix Bergssonar „Hinn fullkomni jafningi“ og aukin þörf fyrir umræðu og hópamyndun á meðal samkynhneigðra stúdenta innan HÍ. Að sögn Alfreðs Haukssonar, fyrsta formanni félagsins, hafði hópurinn ekki getað hist nema á skemmtistöðum og því hafi lítill, en sívaxandi, hópur byrjað að hittast kaffihúsi. Markmið FSS var því að vera vettvangur fyrir samkynhneigða stúdenta og annað stuðningsfólk þeirra til að hittast. „Félag samkynhneigðra stúdenta stofnað“, Morgunblaðið, 20. jan 1999, bls. 10

Á aðalfundi félagsins árið 2008 var ákveðið að breyta nafni þess úr FSS í Q til þess að ná yfir víðari hóp hinsegin fólks. Var sú ákvörðun tekin í kjölfar breytingar undirtitils félagsins úr „félag samkynhneigðra, tvíkynhneigðra og trans stúdenta“ í „félag hinsegin stúdenta“.Brynjar Smári Hermannsson, „Q-ið er hinsegin“, Fréttabréf Samtakanna '78 maí 2008, bls. 5

Félagið hefur frá árinu 2021 haldið árlegan listamarkað þar sem hinsegin ungmenni fá tækifæri til að selja list sína og koma henni á framfæri. Listamarkaðurinn hefur farið fram bæði á sumrin og í desember.

 Stjórn Q – félags hinsegin stúdenta 
Í stjórn Q–félagsins, starfsárið 2024–2025 sitja:
 Fannar Þór Einarsson, forseti
 Rebekka Ýr Ólafsdóttir, varaforseti
 Jökull Máni Óttarsson, gjaldkeri
 Hrannar Ása Magnúsar, alþjóðafulltrúi
 Nóam Óli Stefánsson, skemmtanafulltrúi
 Jóhann Kristian Jóhannsson, vísófulltrúi

 Tilvísanir 

Flokkur:Íslensk hinseginfélög
Flokkur:Stofnað 1999